anabole steroider
Store norske leksikon,Medisin,Legemidler og behandlingsformer,Legemidler,Farmakologi,Hormoner til systemisk bruk, ekskl. kjønnshormoner og insulin
Anabole steroider er kunstig fremstilte mannlige kjønnshormoner som blant annet øker produksjonen av muskelmassen. Både anabole og androgene steroider regulerer de mannlige kjønnskarakterene og stimulerer proteinbygging. Mannlige kjønnskarakterer er for eksempel skjeggvekst og dypere stemme. Anabole og androgene steroider har omtrent samme virkning, men anabole steroider stimulerer proteinbygging i større grad enn androgene steroider.
Medisinsk brukes anabole steroider ved muskelsvinn. Anabole steroider har også blitt brukt som dopingmiddel i ulike idretter, noe som er ulovlig. Virkningsmekanisme Stoffskiftet (metabolismen) består av oppbyggings- og nedbrytningsprosesser. Oppbyggingsprosessen (anabolisme) danner store molekyler fra enklere forbindelser. Nedbrytningsprosessen (katabolisme) nedbryter store molekyler som brytes ned til enklere forbindelser. Anabole steroider er nært beslekta med androgene steroider, og begge stimulerer den anabole delen av stoffskiftet. Dette fører til anabole effekter som ligner på virkningene av testosteron. Anabole effekter innebærer økt proteinoppbygging i vev og redusert nedbrytning av vevsproteiner. Effekten av anabole steroider er dermed økt muskelmasse og muskelstyrke. Sammenlignet med testosteron eller andre androgene steroider, har anabole steroider liten effekt på de mannlige kjønnskarakterene og dermed færre uheldige androgene effekter, som for eksempel utvikling av bryster (gynekomasti) hos menn, dypere stemme, mindre testikler, eller sterilitet. Bruk Anabole steroider har vært brukt i spesielle tilfeller for å bygge opp muskelmassen etter alvorlig sykdom, strålebehandling eller etter rekonvalesens. I slike tilfeller har pasienten tapt mye muskelmasse. Anabole steroider står på dopinglisten, og bruken er et problem innen flere former for organisert idrett. Preparater Anabole steroider selges under handelsnavnet Deca-Durabolin som injeksjonsvæske. Bivirkninger Vanlige milde bivirkninger av anabole steroider er akne og opphopning av væske (ødem). Ved høye doser er det vanlig å bli mer aggressiv og konkurrerende, samt utvikle depresjon og psykose. Bruk av høye doser over lengre tid kan gi infertilitet, både hos menn og kvinner, kvinnelig maskulinisering, lever- og nyreskade, høyt blodtrykk og økt risiko for hjerteinfarkt. Forsiktighetsregler Anabole steroider brukes etter nøye vurdering av lege, og pasienten følges nøye opp. Les mer i Store norske leksikon androgener muskelvev doping (idrett) Eksterne lenker Legemiddelhåndboka: Androgene/anabole steroider